64. schôdza NR SR - 1.deň - B. popoludní
Dátum: 2022-04-27
Poslanec: Blanár, Juraj (SMER - SD)
Druh vystúpenia: Vystúpenie v rozprave

72. Vážený pán predseda, ctená snemovňa, ospravedlňujem sa kolegovi Suskovi, ktorý bol už pripravený, ale využívam príležitosť práve preto vystúpiť po kolegyni Sakovej, pretože už nechcem opakovať to, čo zverejnil istý týždenník a ona to tu dobre rozobrala v súvislosti s komunikáciou generála Lučanského a ministra Mikulca. Ale skôr ako sa do toho pustím, tak mi dovoľte, aby som najskôr začal úvodom, ktorý je podľa mňa veľmi dôležitý. Bolo tu povedané, že štvrtýkrát odvolávame Romana Mikulca, a ak si dobre spomínate, vážené panie poslankyne, páni poslanci, pri tom prvom stanovisku vlády Slovenskej republiky k jeho odvolávaniu bola ešte aká-taká snaha nejakým spôsobom obhajovať pána ministra. Dokonca, keď to kvantitatívne pozriem, bolo to na niekoľkých stranách tá obhajoba. Mimochodom, ak si spomeniete, čítali ju tu tuším minister financií, ktorý potom zneužil to stanovisko na svoje stanovisko a keď som ho na to upozornil, tak mi povedal, že aby som držal hubu. Prepáčte za výraz, ale takto komunikuje bývalý predseda vlády a pán minister s podpredsedom parlamentu. Ale to nejdem teraz riešiť, ja to neberiem osobne, to je jeho problém, s ktorým sa on musí vysporiadať. Ale to stanovisko sa tak scvrkáva, že posledné, ktoré tu čítal pán predseda vlády Heger, je niečo, čo sa nedá ináč nazvať ako úbohé. Dámy a páni, to bola slabá A4-ka a bolo opreté, viete o čo? O citáciu jedného z profesionálnych kajúcnikov, ergo udavačov, pána Slobodníka o Robertovi Ficovi. Žiadna zmienka o tom, že by nejakým spôsobom obhajovali pána ministra v súvislosti s tým, čo sa zverejnilo v tom týždenníku, o ktorom sme hovorili a o ktorom hovorila pani exministerka Saková. Nič. Nie je toto úbohé? A vôbec že sa predseda vlády a vôbec celá vláda a neviem, teraz tu bol pred chvíľou aj minister Sulík, som sa ho chcel opýtať, či mu nie je hanba vôbec, že hlasoval za takéto stanovisko vlády, ktoré tu prečítal predseda vlády, že citoval profesionálneho udavača, v podstate kajúcnika, ktorý si zachraňuje kožu, na adresu Roberta Fica len preto, že to predkladal. To je neuveriteľné, ale je to taký krásny odraz tejto súčasnej vlády, kde sa nachádza, že keď už budeme piate asi predkladať, tak už ani nepríde predseda vlády, lebo už nebude mať čo povedať, lebo im jednoducho dochádzajú argumenty, lebo aj tie počiatočné boli veľmi-veľmi chabé. Dámy a páni, teraz mi dovoľte, aby som povedal niečo, čo tu ešte neodznelo, asi vám to uniklo pozornosti, pretože pani exministerka Saková, moja kolegyňa, tu hovorila o tom, čo zverejnil jeden týždenník, a citovala, že 3. decembra v roku 2020 bol zaistený mobilný telefón exprezidentovi nebohému generálovi Lučanskému, keď bol predvolaný k vyšetrovateľovi. Viete, tu keď sa niečo udeje, čo rozvíri nejaké hladiny, tak ako to bolo napríklad v prípade obvinenia tých elitných vyšetrovateľov, nazývame ich pracovne čurillovcov, ktorí hľadali na pani Santusovú niečo, aby ju dostali do lochu a odstavili to legálne odpočúvanie, ktoré ona urobila proti ich sprisahaniu, tak začala spanilá jazda špeciálneho prokurátora pána Lipšica po médiách. Nemusím vám hovoriť, že po ktorých. Denník N, tuším potom Sme a potom možno ešte Aktuality, kde sa veľmi rýchlo začalo hovoriť o tom, ako obhajujeme tých vyšetrovateľov, že v podstate oni nič neurobili. A nehovorím ani o pani prezidentke, ktorá sa hneď postavila za nich, lebo ona všetko už vie, že oni nič neurobili. Ale to, čo bolo legálne odposluchmi potvrdené, tak svedčí, že asi tam niečo sa stalo, napokon však vyšetrovanie stále prebieha. Tak sa to stalo, dámy a páni, aj v tomto prípade. Začala spanilá jazda pána prezidenta Policajného zboru Hamrana. A vystúpil tuším že včera alebo predvčerom v jednej televízii v diskusii, kde oznámil úplne niečo iné, pani kolegyňa Saková, ako ste povedali, ako bolo písané v tom týždenníku. On oznámil, že vyšetrovateľ NAKA nikdy nezaistil telefón zosnulého policajného exprezidenta Milana Lučanského, ako uvádza týždenník Plus 7 dní. Dámy a páni, nejak sa nám to tu zamotáva. Dokonca pán exprezident, teda pardon, súčasný prezident Hamran ide ešte ďalej a on dokonca si dokáže, dokázal tvrdiť aj to, že povedal, že domnieva sa, že pravdepodobne preto Milan Lučanský nepriniesol ten telefón so sebou na výsluch, pretože tento telefón bol natoľko toxický, že informácie, ktoré by tam boli obsiahnuté, by skôr svedčili proti jeho záujmom, takže preto si ten mobilný telefón nepriniesol, povedal pán Hamran. Dámy a páni, to je, to je neuveriteľné, to znamená, on aj vyjadruje ako keby ho aj videl, ten telefón, lebo asi bol tak toxický, a preto ho nepriniesol. Čiže naozaj sa nám to veľmi zamotáva a ukazuje sa, že to, čo Milan Lučanský zrejme urobil veľmi prezieravo, že telefón asi nepriniesol na ten výsluch, lebo prezident Hamran to tu potvrdzuje, že to nie je tak, ako to bolo napísané v Plus 7 dní, že asi vedel, prečo to robí. Pretože vedel, že sa niečo bude diať a že raz pravda vyjde najavo, a preto ten telefón dal zrejme do rúk spoľahlivému človeku a ten človek dneska to postupne púšťa ďalej a zrejme to bude púšťať ďalej a my sa dozvieme veľmi zaujímavé informácie, ako to teda v skutočnosti bolo. Čiže pán Hamran spanilou jazdou dnes sa snaží vytvárať dojem alebo potvrdzovať niečo, že je úplne ináč, ako bolo zverejnené, ale len o tom, že žiadny telefón nebol, že on ho nevidel a že žiadny vyšetrovateľ zosnulému exprezidentovi Milanovi Lučanskému takýto telefón jednoducho neodobral. Dámy a páni, pán prezident Hamran ešte tvrdí v Priamej reči, v tej relácii, o ktorej som hovoril, že teda videli ste tie správy alebo niečo podobné? Je to absolútny nezmysel, ani sme ho nevideli, dodal na margo Lučanského telefónu v relácii Na telo plus Štefan Hamran s tým, že na základe toho nemajú ani vedomosť o uniknutej konverzácii. A teraz si kladiem otázku: Tak ak teda ten telefón vyšetrovateľ NAKA mu nezobral, tak potom prečo sa Hamran tu vyjadruje, že nemajú ani vedomosť o uniknutej konverzácii? Tak ako mohli mať vedomosť o uniknutej konverzácii, keď ani vyšetrovateľ NAKA ho nezobral? Tuto niečo nehrá. Zdá sa, že tam pán Hamran až taký komunikátor dobrý nie je, a zdá sa, že sa tu zamotáva a bude to veľmi-veľmi zaujímavé, čo sa vlastne dozvieme. No ale pán Hamran, aby ukázal, že v podstate nič sa za toho jeho pôsobenia ani za pôsobenia pána Mikulca nedeje, tak povedal na otázku moderátora, že teda či teda mohol nahliadať pán Mikulec do nejakých spisov alebo že by si to vyžiadal nebodaj od neho, pán Hamran hovorí s presvedčením: "Nikdy v živote sa na mňa neobrátil s takou požiadavkou. Čudoval by som sa, ak by sa s takou požiadavkou obrátil na nebohého Lučanského, ktorému nedôveroval," vyhlásil Hamran. Ak by to bola pravda, pokladá to za neakceptovateľné. Čiže to už teda pripúšťa, že by to bolo neakceptovateľné. Áno, má pravdu, asi nedôveroval Lučanskému, pretože Lučanský pána ministra prekukol veľmi rýchlo, lebo keď odchádzal, čo povedal? Že on sa nebude podieľať na spolitizovaní Policajného zboru. Ale napriek tomu podľa prepisov z tých esemesiek, ktoré Lučanský zanechal nejakému dôveryhodnému človeku, ktoré sa budú postupne zverejňovať, napriek tomu s ním Mikulec komunikoval o vážnych veciach a vyžadoval si spisy. Ale vráťme sa späť ešte a pripomeňme si, keď teda pán Hamran hovorí, že takéto niečo sa za neho nedeje a tak ďalej, no ale deje sa za pána ministra Mikulca. Ako to bolo s pánom Kovaříkom, keď spolu komunikovali o živom dianí sa alebo spise, keď mali byť zatknutí traja elitní tzv. udavači alebo kajúcnici, ako sa nesprávne nazýva? Keď do toho priamo Kovařík zasahoval na pokyn pána Mikulca? Tak deje sa to alebo sa to nedeje?! Darmo pán Hamran sa bude snažiť vytvárať dojem, že pán Mikulec nezasahuje do ničoho. On priamo takýmito vyjadreniami, a nech len rozpráva, nech chodí do tých relácií, lebo sa dozvieme ešte viacej, pretože zdá sa, že nedokáže si uvedomiť mnohé veci, ktoré komunikuje, lebo celá vec sa naozaj a naozaj veľmi-veľmi zamotáva, dámy a páni. Čiže toľko k pani kolegyni Sakovej, ktorá hovorila o tom článku, a ja už som to nechcel opakovať, a preto som aj teraz si dovolil byť skôr vo vystúpení ako pán kolega Susko. No a dovoľte, aby som dokončil, pretože pán Hamran toho narozprával v Na telo naozaj dosť veľa a to naozaj vo mne vyvoláva pochybnosti a len potvrdenie, že pán Hamran pravdepodobne (povedané so smiechom), nieže pravdepodobne, vie o všetkom. Prečo on zverejňoval, že sa bude ešte nejaký iný poslanec zatýkať alebo že bude vznesené obvinenie? (Reakcia z pléna.) Áno, on to predpokladal. Dokonca nie, ja vám poviem, on ti-pu-je, dámy a páni, ti-pu-je. Tak ja vám to teraz poviem. Štefan Hamran povedal: "Vedel som, že sa chystá veľká akcia. Nevedel som konkrétne mená. Až dodatočne som sa ich dozvedel, pretože pre mňa je to irelevantné." Štefan Hamran vedel, že to budú politicky exponované osoby na najvyšších poschodiach. "Ináč," priama reč pána prezidenta Hamrana: "Ináč mal som iný tip. Tipoval som, že tam budú iné dve osoby. Tie sa tam neocitli a teraz som sa dozvedel, že v týchto dvoch, v týchto dňoch vznášame obvinenie ďalšej politicky exponovanej osobe." Ale to nie je všetko. Dodáva: "Tak som mal teda iný tip. Neviem, či ich obvinia, ale ja som si to skladal na základe tých mediálnych výstupov," a teraz dobre počúvajte, čo ďalej povie: "lebo novinári dokážu odvádzať celkom slušnú investigatívu a v mnohých prípadoch sa aj tak triafajú do čierneho." No nemáte pocit, dámy a páni, jak sa krásne pán Hamran usvedčil? Jako oni spolupracujú s novinármi? Lebo on len tipuje, ale opýtajte sa novinárov, tí vedia lepšie, lebo my im to posúvame. Však si len spomeňte, kto zverejnil napríklad aj obvinenie voči Robertovi Kaliňákovi a Robertovi Ficovi ako prvý? Mám tipovať? Pani Pleštinská, viete kto? Denník N. (Reakcie z pléna.) Ale ak vám to ešte nestihli napísať, tak píšem do centrály, nech to rýchlo napíšu, aby ste mohli reagovať na mňa a spochybniť to. Denník N, dámy a páni, a pán Hamran, veď, však to tu krásne potvrdzuje, je to tak. To znamená, že oni to robia pekne, sofistikovane. Ja nič, ja muzikant, ja len tipujem, tak alebo onak, ale spýtajte sa novinárov, tí majú naozaj perfektný odhad. Kde sme sa to dostali, dámy a páni? Kde sme sa to dostali? Čo sú to za orgány činné v trestnom konaní? Ako sa tu porušuje vyšetrovanie, že sa tu bez akýchkoľvek problémov dostávajú informácie zo živých spisov novinárom a nikto to tu nerieši? Ale keď Robert Fico s Robertom Kaliňákom povedia pravdu o dvoch ľuďoch, ktorí naozaj spáchali niečo, čo sa udialo, tak zrazu ich treba zavrieť do kolúznej väzby. Tu sme sa dostali! Takže nemôžeme čakať nič dobrého. Po tom, čo som si teda pozrel pána Hamrana, čo všetko narozprával, dámy a páni, zamotáva sa v tom. A zdá sa, že budeme svedkami niečoho, čo bude veľmi-veľmi zaujímavé, pretože dotyčný človek, ktorý odovzdal, ktorý má k dispozícii mobil generála Lučanského, ktorý to postupne púšťa ďalej, zrejme ešte prehovorí a tieto informácie zverejní. A preto by som naozaj odporúčal pánovi ministrovi Mikulcovi, aby nečakal, lebo všetkých nestihne pozatvárať cez tú svoju, ja neviem, úderku, ktorú má, aby naozaj zvážil a radšej sám teraz odstúpil zo svojej pozície, pretože keď začne prituhovať, tak už to bude neskoro a už darmo budú písať z centrály pani Pleštinskej a ďalším príspevky do faktických poznámok, už bude neskoro. A sami zistíte, že ste obhajovali niečo, čo sa nedá obhajovať. Nech sa vyšetruje, ak sa niečo udialo, vážené dámy a vážení páni, ale nech je to férový, spravodlivý proces vyšetrovania bez akýchkoľvek takýchto zásahov, používania kajúcnikov, ktorí v 86 prípadoch svedčia, to je prípad Makóa. Dámy a páni, ja sa spýtam, pamätáte si 86 vecí spätne nejak v minulosti? Však zajtra budem rozprávať k téme žiadosti špeciálneho prokurátora na vydanie Roberta Fica do kolúznej väzby, kde vám budem citovať mnohé zaujímavé veci z toho uznesenia, ktoré tam majú. V 86 veciach si spomenúť po rokoch, tak teda klobúk dole! To je profík! To je taký profík, že takého sme tu ešte nemali! Takže, vážené dámy a páni, je to komplikované. Pán Mikulec, myslím si, že cesta jeho skôr či neskôr skončí, a preto odporúčam mu aj po tomto všetkom, čo včera pán prezident Hamran narozprával, aby naozaj zvážil a odstúpil sám. A poslancom vládnej koalície by som odporúčal, aby išli za ním a mu to povedali: "Roman, to sa už nedá udržať." Ďakujem pekne za pozornosť. (Potlesk.)